การประชุมกองอำนวยการร่วมเพื่อติดตามค้นหาผู้สูญหาย 13 คน ที่มี พล.อ.อนุพงษ์ เผ่าจินดา รมว.มหาดไทย เป็นประธาน ใช้เวลายาวนานกว่า 4 ชั่วโมง หลังต้องย้ายกองอำนวยการฯ ออกมาด้านนอกถ้ำเพื่อหนีน้ำ ก่อนที่ พล.อ.อนุพงษ์จะเปิดเผยเมื่อเวลา 14.00 น. ว่า ขณะนี้ปฏิบัติการค้นหาต้องยุติลงชั่วคราว เนื่องจากเมื่อคืน (27 มิ.ย.) ฝนตกหนัก ทำให้ปริมาณน้ำในถ้ำเพิ่มสูงขึ้น จนต้องหยุดยุติการสูบน้ำเพื่อรอยกสายไฟขึ้นไปติดบนผนัง ทั้งนี้หากการเดินสายไฟเป็นไปตามแผนก็จะเริ่มสูบน้ำต่อ เพื่อให้หน่วยซีลเข้าไปทำงานได้ เพราะเขาจะเข้าไปได้ก็ต่อเมื่อระดับน้ำลดลง ซึ่งทั้งหน่วยซีลและผู้เชี่ยวชาญจากต่างประเทศที่เข้าร่วมปฏิบัติการเห็นตรงกันในเรื่องนี้